— Дом знесці — не дрэва спілаваць. Тут можна сутыкнуцца з непрыемнасцямі юрыдычнага характару. Бо як бывае? Стаіць такі дом на курыных лапках не першы год без нагляду, паступова разбураецца, двор зарастае хмызняком, пустазеллем. Калі хто і заходзіць сюды, дык мясцовыя выпівохі. Менавіта па іх віне часцей за ўсё гараць кінутыя хаты. Сельсавет пэўны перыяд шукае гаспадара, не знаходзіць і вырашае знесці гэтую "прыгажосць". Зносіць. А праз пэўны час з Расіі ці Украіны прыязджае ўладальнік, так бы мовіць, нерухомасці, і ўздымае лямант: груба парушылі яго правы ўласніка! І падае ў суд, які нярэдка становіцца на яго бок. Ужо па некалькіх справах рашэнні былі прыняты не на карысць сельсаветаў. Таму трэба быць вельмі абачлівымі пры зносе няхай і занядбанай хаціны з праваленым дахам. У любым выпадку неабходна дзейнічаць па законе.